A Tanács 1384/79/EGK rendelete
(1979. június 25.)
a vasúti, közúti és belvízi közlekedéssel kapcsolatos infrastrukturális kiadásokra vonatkozó elszámolási rend bevezetéséről szóló 1108/70/EGK rendeletet módosításáról
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre és különösen annak 75. cikkére,
tekintettel a Bizottság javaslatára,
tekintettel az Európai Parlament véleményére [1],
tekintettel a Gazdasági és Szociális Bizottság véleményére [2],
mivel annak érdekében, hogy a közös közlekedéspolitika keretében egy infrastruktúra-használati díjszabási rendszer kerüljön bevezetésre, szükséges tudni, hogy mely kiadások merülnek fel az infrastruktúrával kapcsolatban;
mivel egy állandó elszámolási rend a legmegfelelőbb eszköz az infrastruktúrával kapcsolatban felmerülő kiadások megismeréséhez;
mivel ebből a célból az 1108/70/EGK rendelet [3] révén a Tanács bevezetett egy állandó elszámolási rendet az ilyen kiadásokra;
mivel figyelembe kell venni a szerzett tapasztalatokat és a közös közlekedéspolitika fejlődését; mivel ennek megfelelően korrigálni kell az 1108/70/EGK rendeletben meghatározott, az infrastruktúra használatával kapcsolatos számlaformákat, az infrastruktúrák típusainak listáját és az adatszolgáltatási ütemtervet,
ELFOGADTA EZT A RENDELETET:
1. cikk
Az 1108/70/EGK rendelet ezennel a következőképpen módosul:
1. A 3. cikk helyébe a következő rendelkezés lép:
"3. cikk
Infrastrukturális kiadási számlákat kell vezetni a II. mellékletben (A.1) felsorolt vasúthálózatok mindegyikére, illetve a II. mellékletben (A.2) felsorolt valamennyi egyéb hálózat összességére, továbbá a közforgalom számára nyitott valamennyi közútra és belföldi vízi útra a következők kivételével:
a) utak, amelyek zártak a gépjárműforgalom számára, azaz olyan járművek számára, amelyek hengerűrtartalma 50 köbcentiméter vagy annál több;
b) utak, amelyeket kizárólag mezőgazdasági, illetve erdészeti járművek használnak, vagy amelyek egyedüli rendeltetése az, hogy megközelíthetővé tegyék a mezőgazdasági és erdészeti tevékenységek helyszínét;
c) belvízi utak, amelyeken a forgalom csak a 250 tonnánál kisebb nettó hordképességű vízi járművek számára engedélyezett;
d) azon part menti tengeri útvonalak, amelyeket a 281/71/EGK rendelet [4] sorol fel."
2. Az 5. cikk (2) bekezdésének a) pontja helyébe a következő rendelkezés lép:
"(2) Külön számlát kell vezetni:
a) a vasutak vonatkozásában:
i. a II. mellékletben (A.1) felsorolt hálózatok mindegyikére;
ii. a II. mellékletben (A.2) felsorolt valamennyi egyéb hálózat összességére. Az említett hálózatokra vonatkozó jelentést azonban csak ötévenként egyszer kell megküldeni, az 1980. évtől kezdve."
3. A 6. cikk első albekezdésének második francia bekezdése helyébe a következő rendelkezés lép:
"- tőkevisszafizetés és külön, a korábban felvett hitelek kamatai."
4. A 7. cikk helyébe a következő rendelkezés lép:
"7. cikk
A tagállamok az 5. cikkben említett elszámolások megküldésének időpontjában és ugyanazon időszakra vonatkozóan kötelesek megküldeni a Bizottságnak az infrastruktúrák használatára vonatkozó jelentéseket a III. melléklet A, B (1.1) és C táblázatának megfelelően.
Az említett melléklet B (1.2) és B (2) táblázatában foglalt jelentéseket csak ötévenként egyszer kell megküldeni. A B (1.2) táblázat esetében a jelentéseket első ízben az 1980. évre vonatkozóan kell megküldeni, a B (2) táblázat esetében a jelentéseket fel kell függeszteni mindaddig, amíg az infrastruktúra-használati díjszabási rendszerrel kapcsolatos munka azokat szükségessé nem teszi."
5. A I., II. és III. mellékletek a mellékletnek megfelelően kerülnek módosításra.
2. cikk
A tagállamok megfelelő időben és a Bizottsággal történt konzultációt követően elfogadják azokat a törvényi, rendeleti és közigazgatási rendelkezéseket, amelyek szükségesek ahhoz, hogy megfeleljenek ennek a rendeletnek.
Amennyiben valamely tagállam kéri, vagy amennyiben a Bizottság célszerűnek tartja, a Bizottságnak konzultálnia kell az érintett tagállammal az előző bekezdésben említett intézkedések javasolt feltételeivel kapcsolatban.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 1979. június 25-én.